पाक कोच ने भारतीय खिलाड़ियों को अपशब्द कहे  
भारत की एशियाई चैंपियन्स ट्रॉफी के फाइनल में पाकिस्तान पर जीत के दौरान पाकिस्तानी मुख्य कोच ने भारतीय खिलाड़ियों के लिए अपशब्द प्रयोग किए।
भारत की एशियाई चैंपियन्स ट्रॉफी के फाइनल में पाकिस्तान पर जीत के दौरान पाकिस्तानी मुख्य कोच ने भारतीय खिलाड़ियों के लिए अपशब्द प्रयोग किए। पाकिस्तान के मुख्य कोच माइकल हेनरिक्स मारिया (हालैंड) स्टेडियम की छत पर खड़े थे और उन्हें भारतीय खिलाड़ियों को गालियां देते हुए देखा गया। विशेषकर तब वह अपशब्द का प्रयोग करते जबकि भारतीय खिलाड़ी पाकिस्तानी खेमे में सेंध लगाते।   पहले हाफ में जब एसवी सुनील गिर गए और एक पाकिस्तानी खिलाड़ी से टकरा गये तो माइकल चिल्लाये, यह फाउल है। इसके बाद जब सुनील ने अंपायर के सामने विरोध जताया तो माइकल ने भारतीय खिलाड़ी के लिए अपशब्दों का प्रयोग किया। पाकिस्तानी कोच ने न सिर्फ भारतीय खिलाड़ियों बल्कि अंपायरों को भी नहीं बख्शा। जब भी अंपायर भारत के खिलाफ सीटी बजाता, वह शुक्रिया शुक्रिया कहता। दूसरे हाफ में वी रघुनाथ की पाकिस्तानी खिलाड़ी से झड़प हो गई थी लेकिन न्यूजीलैंड के अंपायर साइमन टेलर ने उसे अच्छी तरह से संभाल लिया था लेकिन हालैंड के रहने वाले माइकल ने अंपायर के आने से पहले ही रघुनाथ को गालियां बकनी शुरू कर दी।   टूर्नामेंट के निदेशक ब्रायन फर्नाडिज ने कहा कि वह इस मसले पर गौर करेंगे और यदि तकनीकी विभाग शिकायत दर्ज करता है तो इसकी जांच करवाएंगे। फर्नाडिज ने कहा, उन्हें पहले भी वीडियो टावर से कोचिंग देने के लिये चेतावनी दी जा चुकी है लेकिन यदि शिकायत होती है तो मैं आचार संहिता के तहत जांच के लिये कहूंगा।  भारतीय कोच माइकल नोब्स ने कहा कि उन्होंने स्टेडियम की छत से किसी को चिल्लाते हुए सुना था। उन्होंने कहा, यह कष्टकारी था लेकिन मुझे लगता है कि इससे उनकी टीम को ही नुकसान पहुंचा। फाइनल से एक दिन पहले माइकल की दो भारतीय पत्रकारों से भी झड़प हुई थी। जब पाकिस्तानी टीम अ5यास कर रही थी तब उन्होंने भारतीय पत्रकारों को स्टेडियम से बाहर जाने के लिये कहा था। पाकिस्तान पेनल्टी कार्नर का अभ्यास कर रहा था तथा मीडिया रूम खुला नहीं होने के कारण पत्रकार स्टेडियम में बैठे हुए थे। इस बारे में फर्नाडिस ने कहा, मुझे नहीं लगता कि कोई कोच पत्रकारों को बाहर जाने के लिये कह सकता है। इस पर आयोजन समिति फैसला करती है कि अभ्यास पर्दे में रहकर किया जाएगा या नहीं। समिति ने ऐसा कुछ नहीं कहा था इसलिए उन्हें मीडिया को बाहर जाने के लिये कहने का कोई अधिकार नहीं था।''